******

Αρ. Πρωτ: 4230 Αθήνα, 16 Ιουλίου 2025

**ΨΗΦΙΣΜΑ**

**ΣΥΜΠΑΡΑΣΤΑΣΗ ΣΤΗΝ ΠΡΟΕΔΡΟ ΤΟΥ ΣΕΠΕ ΖΑΚΥΝΘΟΥ ΕΦΗ ΛΑΖΟΥ**

**ΓΙΑ ΤΗΝ ΠΑΡΑΣΤΑΣΗ**

**«Η ΑΝΝΑ ΦΡΑΝΚ ΣΥΝΟΜΙΛΕΙ ΜΕ ΤΑ ΠΑΙΔΙΑ ΤΗΣ ΠΑΛΑΙΣΤΙΝΗΣ»**

Η **Π**ανελλήνια **Ο**μοσπονδία **Π**ροσωπικού **Ο**ργανισμών **Κ**οινωνικής **Π**ολιτικής εκφράζει την πλήρη και αμέριστη συμπαράστασή της προς την εκπαιδευτικό Έφη Λάζου, θεατρολόγο και Πρόεδρο του Συλλόγου Εκπαιδευτικών Πρωτοβάθμιας Εκπαίδευσης Ζακύνθου «Διονύσιος Σολωμός», η οποία έχει κληθεί σε Ένορκη Διοικητική Εξέταση (ΕΔΕ) με αφορμή το περιεχόμενο της θεατρικής παράστασης «Η Άννα Φρανκ συνομιλεί με τα Παιδιά της Παλαιστίνης», που παρουσιάστηκε με επιτυχία στις 26 και 27 Ιουνίου 2025 στο Θέατρο του Σαρακινάδου, στο πλαίσιο του Θεατρικού Εργαστηρίου ΦΙΕΡΑ.

**Η παράσταση πραγματοποιήθηκε** (με όλες τις απαραίτητες άδειες) **εκτός υπηρεσιακού πλαισίου**, **δεν συνδέεται με το δημόσιο σχολείο** και συμμετείχαν σε αυτήν παιδιά του παιδικού και εφηβικού τμήματος του εργαστηρίου. Το περιεχόμενο ήταν προσαρμοσμένο στις παιδαγωγικές αρχές και στα πανανθρώπινα ιδανικά της **ειρήνης, της αλληλεγγύης και της ανθρωπιάς** και η θεατρική πράξη ήταν μια **αυθεντική καλλιτεχνική και παιδαγωγική πρωτοβουλία που δημιουργήθηκε με υψηλό αίσθημα παιδαγωγικής ευθύνης**, με σκοπό την ευαισθητοποίηση των παιδιών και του κοινού γύρω από τη βία, τον παραλογισμό του πολέμου και τις καταπατήσεις των δικαιωμάτων των παιδιών παγκοσμίως.

Το γεγονός ότι η εκπαιδευτικός **στοχοποιείται** και **υπόκειται σε πειθαρχικό έλεγχο λόγω της καλλιτεχνικής αναφοράς στο δράμα των παιδιών της Παλαιστίνης** **αποτελεί σαφή προσπάθεια λογοκρισίας και ποινικοποίησης της τέχνης και της παιδαγωγικής ελευθερίας**, **γενικότερα δε της ελευθερίας του λόγου**. Η δίωξη της Έφης Λάζου είναι καθαρά πολιτική και στοχοποιείται γιατί μέσα από το έργο διδάσκει τις αξίες της ειρήνης, της ελευθερίας, της εναντίωσης στο άδικο και την καταπίεση. Όπως στοχοποιήθηκε η Ελευθερία Παλαιστίδου, γιατί, στο πλαίσιο της Διεθνούς Ημέρας Ειρήνης, έφτιαξε με τις/τους μαθήτριες/τές της μια εικαστική δημιουργία που, ανάμεσα στα άλλα, έγραφε «Λευτεριά στην Παλαιστίνη». **Είτε εντός είτε εκτός δημόσιας υπηρεσίας, αποδεικνύεται ότι η οποιαδήποτε αναφορά εκπαιδευτικού στη χώρα μας στο δράμα του Παλαιστινιακού λαού οδηγεί σε πειθαρχική δίωξη.**

**Όταν διεθνείς οργανισμοί, όπως ο ΟΗΕ, η UNICEF και η Διεθνής Αμνηστία, καταγγέλλουν μαζικές παραβιάσεις των ανθρωπίνων δικαιωμάτων και ανθρωπιστική καταστροφή στη Γάζα**, η κλήση σε απολογία μιας εκπαιδευτικού επειδή πραγματεύεται το θέμα αυτό **μέσα από την Τέχνη,** είναι βαθιά **αντιδημοκρατική και αναχρονιστική**.

**Σύμφωνα με δήλωση της Επιτροπής Ανθρωπίνων Δικαιωμάτων του ΟΗΕ (2024):** *«Η κατάσταση στη Γάζα αποτελεί ανθρωπιστικό εφιάλτη, με επιθέσεις κατά αμάχων –συμπεριλαμβανομένων παιδιών– που συνιστούν πιθανόν εγκλήματα πολέμου. Το Διεθνές Ανθρωπιστικό Δίκαιο επιτάσσει την προστασία των αμάχων και, ιδίως, των παιδιών. Οι παραβάσεις αυτές δεν μπορούν να αγνοηθούν.»*

Η συγκεκριμένη παράσταση δέχτηκε αρχικά απαράδεκτες, στοχοποιημένες και συκοφαντικές επιθέσεις στα μέσα κοινωνικής δικτύωσης και στη συνέχεια η Δ/νση ΠΕ Ζακύνθου προχώρησε στην κλήση της συναδέλφου σε ΕΔΕ, **χωρίς καμία παιδαγωγική ή νομική βάση.** Γι’ αυτό, άλλωστε, ακόμα και στην κλήση της για απολογία, δεν αναφέρεται πουθενά συγκεκριμένα το πειθαρχικό παράπτωμα για το οποίο κατηγορείται. Η ενέργεια αυτή ανοίγει έναν πολύ επικίνδυνο δρόμο λογοκρισίας και ελέγχου της ελεύθερης σκέψης και δράσης των εκπαιδευτικών, εντός και εκτός υπηρεσίας, που θυμίζει άλλες εποχές.

Το έργο της συναδέλφου ως θεατροπαιδαγωγού είναι ευρέως αναγνωρισμένο στο νησί της, και χαρακτηρίζεται από **συνεπή, υπεύθυνη και βαθιά παιδαγωγική προσφορά** στην ολόπλευρη ανάπτυξη της προσωπικότητας των παιδιών και στην πολιτιστική εξέλιξη του τόπου.

**Ως Διοικητικό Συμβούλιο**

* **Καταγγέλλουμε** την αναιτιολόγητη κλήση σε ΕΔΕ της συναδέλφου.
* **Δηλώνουμε** κατηγορηματικά ότι δεν έχει διαπράξει κανένα πειθαρχικό παράπτωμα.
* **Υπερασπιζόμαστε** το δικαίωμα κάθε εκπαιδευτικού να εκφράζεται ελεύθερα μέσω της Τέχνης και του Πολιτισμού.
* **Απαιτούμε** την άμεση ανάκληση **της ΕΔΕ** και την **πλήρη προστασία** της εκπαιδευτικού από κάθε μορφή στοχοποίησης.

Οποιαδήποτε προσπάθεια **λογοκρισίας** και **ποινικοποίησης της τέχνης** και της ελευθερίας του λόγου πλήττει όχι μόνο τον παιδαγωγικό ρόλο του εκπαιδευτικού αλλά **και τις ίδιες τις θεμελιώδεις αρχές της δημοκρατίας** που προστατεύονται από το Σύνταγμα της Ελλάδας.

**ΚΑΛΟΥΜΕ**

* **Την Ένωση Συλλόγων Γονέων Μαθητών Ζακύνθου**, **τους γονείς των παιδιών** που συμμετείχαν ή παρακολούθησαν την παράσταση, και ολόκληρη τη ζακυνθινή κοινωνία να σταθεί **ενεργά στο πλευρό της συναδέλφου και των παιδιών,** προασπίζοντας αναφαίρετα συνταγματικά μας δικαιώματα.
* **Όλους τους καλλιτέχνες, τα πολιτιστικά σωματεία και τα θεατρικά σχήματα** του νησιού να υψώσουν φωνή **ενάντια στην ποινικοποίηση της Τέχνης** και της Ελεύθερης Έκφρασης.
* **Όλες τις συλλογικότητες των εκπαιδευτικών και των εργαζομένων**, **Συλλόγους Πρωτοβάθμιας και Δευτεροβάθμιας Εκπαίδευσης** να εκφράσουν **έμπρακτη αλληλεγγύη** και να υπερασπιστούν το δικαίωμα **στην ελεύθερη παιδαγωγική και καλλιτεχνική δημιουργία, στην αλληλεγγύη των λαών και στην προάσπιση των ανθρωπιστικών αξιών της ζωής, της ελευθερίας, της ειρήνης.**
* **Τη ΔΟΕ, την ΑΔΕΔΥ, τον ΠΕΣΥΘ, την ΠΑΝΕΛΛΗΝΙΑ ΕΝΩΣΗ ΛΟΓΟΤΕΧΝΩΝ, την ΕΤΑΙΡΙΑ ΕΛΛΗΝΩΝ ΘΕΑΤΡΙΚΩΝ ΣΥΓΓΡΑΦΕΩΝ και κάθε συνδικάτο, καλλιτεχνικό και εκπαιδευτικό φορέα να πάρει θέση.**

**Για το Δ.Σ.**

|  |  |  |
| --- | --- | --- |
| Η Πρόεδρος Νότα Βασιλοπούλου  | **IMG_20170217_0004** | Ο Αναπλ. Γεν. ΓραμματέαςΔημήτρης Παντελάκης |